स्कूल ने परेशान होकर घर पर पुलिस भेजी, कीड़े देख अंदर घुसने से डरे सिपाही
America child endangering Case - अमेरिका के ओहियो में तीन भाई-बहनों के कपड़ों में खटमल पाए जाने पर पुलिस ने उनके पेरेंट्स को गिरफ्तार किया है। इन बच्चों के स्कूल से लगातार शिकायत मिल रही थी
अमेरिका के ओहियो में तीन भाई-बहनों के कपड़ों में खटमल पाए जाने पर पुलिस ने उनके पेरेंट्स को गिरफ्तार किया है। इन बच्चों के स्कूल से लगातार शिकायत मिल रही थी कि इन बच्चों के कपड़ों में खटमल और बैग से कॉकरोच निकलते हैं।
तीनों पीड़ित भाई बहन अलग-अलग क्लास में पढ़ते हैं। इनके स्कूल बैग से कॉकरोच, कपड़ों से खटमल और सिर से जूं निकलने की शिकायत तीनों के क्लासमेट करते रहते थे। इसके बाद स्कूल ने पेरेंट्स की शिकायत पुलिस से की।
गिरफ्तार हुई महिला का नाम मिंरांडा कैंपबेल (उम्र- 32 साल) और पति का नाम जैसन गुडस्पीड (उम्र- 39 साल) है। इन दोनों पर अपने तीनों बच्चों की जान को खतरे में डालने का आरोप है। इन पर बच्चों को पालने में लापरवाही समेत कई गंभीर आरोप लगाए गए हैं।
स्कूल वाले रोज बदलते थे बच्चों के कपड़े
स्कूल ने आरोप लगाया है कि इन बच्चों की यूनिफॉर्म भी साफ नहीं होती थी। पहले तो कुछ दिन तक स्कूल वालों ने बच्चों को साफ कपड़े पहनने को दिए और डायरी में पेरेंट्स के लिए नोट लिखा कि बच्चों को साफ-सफाई के साथ स्कूल भेजें। लेकिन इसका कोई असर न पड़ता देख उन्होंने इस मामले की जानकारी स्वास्थ्य विभाग की टीम और पुलिस को दी।
घर में इतने क्रॉकोच थे कि पुलिस बेसमेंट में जाने से डरी
पुलिस जब इनके घर की जांच करने पहुंची तो घर के बाहर ही काफी बदबू आ रही थी। पुलिसकर्मी मास्क पहनकर घर के अंदर घुसे। घर के अंदर इतने खटमल और क्रॉकोच थे कि पुलिस वालों की भी बेसमेंट में जाने की हिम्मत नहीं हुई। मेडिकल टीम ने बच्चों की जांच की तो उन्हें कुपोषित और संक्रमित पाया गया।
घर में बंद थे कई जानवर, पुलिस ने घर किया सील
मिरांडा और जैसन के घर में कई जानवर भी रह रहे थे। इन जानवरों को भी वहां से रेस्क्यू किया गया है। बता दें कि अमेरिका में घर में जानवरों को पालने के लिए उनका रजिस्ट्रेशन होना जरूरी है, लेकिन इन जानवरों में से किसी का भी रजिस्ट्रेशन नहीं करवाया गया था। पुलिस ने जांच के बाद घोषणा की है यह घर किसी भी इंसान के रहने के लिए काफी खतरनाक जगह है और उसे सील कर दिया गया है।
बता दें कि अमेरिका में बच्चों को साफ-सफाई से न रखने को उनकी जान को गंभीर बीमारी का खतरा मानकर पेरेंट्स को इसका जिम्मेदार ठहराया जाता है। फिलहाल तीनों बच्चों को एक रिश्तेदार को सौंपा गया है। बच्चों की मम्मी मिरांडा ने अपनी गलती स्वीकार की है और कहा है कि उन्हें स्कूल की तरफ से कभी कोई शिकायत ही नहीं मिली।
खबर से जुड़े पोल में अपनी राय जाहिर करते चलिए...
अमेरिका में अच्छी पेरेंटिग को लेकर सरकार ने काफी नियम बनाए हैं। वहां बच्चों को डांटना या पीटना भी गैरकानूनी काम के दायरे में आ जाता है। इसके बावजूद वहां से अक्सर दिल दहलाने वाली खबरें आती हैं। 
सात बच्चे थे चूहे, सांप और कुत्ते के साथ बंद
अमेरिका के पेनसिलवेनिया में मई 2023 में पुलिस ने सात बच्चों को एक घर से रेस्क्यू किया था। इस घर में कई चूहे, सांप और कुत्ते भी रह रहे थे। घर के अंदर 4 साल से 16 साल की उम्र तक के सात बच्चे कैद थे। इनमें से एक बच्चे के सिर पर कीड़ों ने अंडे दिए हुए थे। बाकी बच्चों को इससे बचाने के लिए उनका सिर मुंडाया गया था।
इनमें से कोई भी बच्चा कभी किसी स्कूल नहीं गया और न ही कभी किसी से मिला था। इनके पेरेंट्स शेन रॉबर्टसन (उम्र- 47 साल) और क्रिस्टल रॉबर्टसन (उम्र- 37 साल) को पुलिस ने गिरफ्तार किया था और ये करीब 82 लाख रुपए की जमानत पर रिहा हुए थे। अभी दोनों पर बच्चों को खतरे में डालने का केस चल रहा है।
6 साल के बच्चे के डॉगहाउस में किया बंद, पड़ोसी ने बुलाई पुलिस
मार्च 2023 में फिलाडेल्फिया में एक कपल का केस पूरे अमेरिका में सुर्खियों में रहा था, जब उन्होंने अपने 6 साल बच्चे को डॉगहाउस में बंद कर दिया था। इस पूरे मामले को देख रहे पड़ोसी ने पुलिस को फोन करके घटनास्थल पर बुलाया था। पड़ोसी ने देखा कि घर में झगड़े के बाद तीन और पांच साल की दो बेटियां घर के पीछे छुपी थीं और बारिश में भीग रही थीं। दोनों बच्चियों के शरीर पर कपड़े नहीं थे और वे जोर-जोर से रो रही थीं।
जब पुलिस मौके पर पहुंची तो बच्चों की दादी और चाचा घर पर मिले। इस मामले में पुलिस ने बच्चों के पेरेंट्स मिशेल कैंपबेल और पॉल वेबर को अरेस्ट किया था, जिनको बाद में 18.50 लाख रुपए की जमानत पर छोड़ा गया था। फिलहाल दोनों पर केस चल रहा है।
2 साल के बच्चे पर हाथ उठाने पर पिता को जेल, मां भी आरोपी
अमेरिका के सिनसिनाटी में अप्रैल 2023 में एक और कपल समांथा मिलर और टेलर हॉज को अपने बच्चे की जान खतरे में डालने के आरोप में अरेस्ट किया गया था। 2 साल के बच्चे के पिता ने उसकी पिटाई की थी। बच्चे के दोनों कानों के पीछे से खून आ रहा था। उसकी दाईं आंख के नीचे और गर्दन पर चोट के नीले निशान पड़े थे। इस केस में बच्चे के पापा के अलावा मम्मी को भी गिरफ्तार किया गया। बच्चे की मम्मी पर आरोप था कि उसने बच्चे को पिटाई से नहीं बचाया और पति को बचाने के लिए झूठ बोला।